Stori 57: God i Jusum Deved
?YU YU luk wanem i stap hapen long ples ya? Boe ya i sevem wan smol sipsip, i karemaot sipsip ya long han blong bea ya. Bea ya i bin tekemaot smol sipsip ya i go blong i kakae hem. Be boe ya i resis i go biaen long bea ya, i stap faet wetem hem blong sevem smol sipsip ya. !Mo taem bea i jam long hem, hem kilim bea ya i ded! Wan narafala taem, hem i faet wetem wan laeon blong sevem wan sipsip. Boe ya i no save fraet ya. ?Yu save nem blong boe ya?
Hemia yangfala Deved blong taon ya Betlehem. Bubu man blong hem, Obed, hem i pikinini blong Rut mo Boas. ?Yu yu rimemba stori blong tufala ya? Papa blong Deved, hemia Jese. Deved i mekem wok blong lukaot long ol sipsip blong papa blong hem. Deved i bon 10 yia afta we Jeova i jusum Sol blong i kam king.
Wan dei, Jeova i talem long Samuel se: ‘Yu tekem spesel oel ya, yu go long Betlehem, yu go luk wan man, nem blong hem Jese. Mi mi jusumaot wan pikinini blong hem finis blong bambae i kam king.’ Taem Samuel i kamtru long Betlehem, hem i luk Eliab, fasbon pikinini blong Jese, nao i stap tingting se: ‘Mi ting se hem nao we Jeova i jusumaot.’ Be Jeova i talem long hem se: ‘Yu no tingbaot we man ya i longfala mo i naes. Mi mi no wantem man ya.’
Nao Jese i singaot narafala pikinini blong hem, Abinadab, i kam luk Samuel. Be Samuel i talem se: ‘No, hemia tu, Jeova i no jusum.’ Nao Jese i tekem Sama i kam. Samuel i talem se: ‘No, i no hemia yet we Jeova i jusum.’ Mo long fasin ya, hem i tekem seven pikinini blong hem oli kam pas long profet ya, be Jeova i no jusum wan long olgeta ya. Nao Samuel i askem long hem se: ‘?Yu gat sam moa pikinini blong yu i stap yet?’
Jese i talem se: ‘Yes, lasbon long olgeta i stap yet, be i stap lukaot long ol sipsip.’ Jese i sanem wan man i go blong tekem Deved i kam. Samuel i luk se boe ya i naes, bodi blong hem i strong mo fes blong hem i saen. Jeova i talem se: ‘!Hemia nao! !Yu girap, yu kafsaedem oel long hed blong hem!’ Mo Samuel i mekem olsem we Jeova i talem. Deved nao bambae i kam king blong Isrel.
Samuel 17:34, 35; 16:1-13.
Ol Kwestin
- ?Wanem nem blong boe long pija ya? ?Olsem wanem yumi save se boe ya i no fraet?
- ?Deved i stap long wanem taon? ?Wanem nem blong papa blong hem mo bubu man blong hem?
- ?Jeova i talem long Samuel blong go mekem wanem long haos blong Jese long Betlehem?
- ?Wanem i hapen taem Jese i singaot seven boe blong hem oli kam pas long Samuel?
- ?Taem oli tekem Deved i kam, Jeova i talem wanem long Samuel?
Sam narafala kwestin
- Ridim 1 Samuel 17:34, 35.
?Olsem wanem save ya i soem se Deved i no fraet mo i trastem Jeova? (1 Saml. 17:37)
- Ridim 1 Samuel 16:1-14.
?Olsem wanem tok blong Jeova long 1 Samuel 16:7 i givhan long yumi blong mekem i sem mak long olgeta man mo blong no jajem man from lukluk blong hem nomo? (Wok 10:34, 35; 1 Tim. 2:4)
?Olsem wanem stori blong Sol i soem se taem Jeova i tekemaot tabu spirit blong hem long wan man, wan rabis spirit no wan tingting blong mekem nogud fasin i save kam tekem ples blong hem? (1 Saml. 16:14; Mat. 12:43-45; Gal. 5:16)
tpi_Latn tpi_Latn tpi_Latn tpi_Latn tpi_Latn tpi_Latn ayr_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn tpi_Latn tpi_Latn